芝草
作者：李石
朝代：宋

paragraphs: 邊上秋風生，衆芳感蕭瑟。
何由九地底，一氣回暖脈。
官居類僧坊，忽有芝草坼。
駢跗間紅紫，合蓋暈黄白。
秋菌苦爭氣，渠自凡眼窄。
此理豈人爲，信我匪天厄。
年餘竊邊廩，菜飽固不擇。
謬政鬼所笑，敢望神意格。
山中合歡桃，隴上六歧麥。
一年獲三瑞，助我動行色。
歸來及受釐，藉口緩誅責。
從今歸商山，舉手謝樵客。